Document ID: /roh_data/filtered/fineweb-2-filterrobots_roh.jsonl.gz/31709

Maletgs da Pradella a Scuol han mussà dacurt tge forza che la natira ha ed er maletgs da colonnas da fugitivs èn omnipreschents. Tenor la nova lescha davart la protecziun da la populaziun èsi l'incumbensa da las vischnancas d'identifitgar a temp las ristgas e da prender mesiras. Las vischnancas èn obligadas d'analisar las periclitaziuns relevantas potenzialas che resultan sin lur territori tras la natira, tras la tecnica e tras la societad.
Dischlocà ils servers en chasa communala
Domat ha fatg l'analisa u il check da ristga sco vischnanca da pilot. Tenor la presidenta communala Beatrice Baselgia, haja er dà surpraisas cun far l'analisa. Uschia n'avessan els mai quintà ch'ils servers (per l'entira IT communala) fissan periclitads. Quests servers eran tuts en il tschaler da la chasa communala. Cunquai ch'il privel d'inundaziun è dentant avant maun ha la vischnanca decidì da dischlocar quests servers. Quai saja sulet in exempel, nua ch'il check haja gia purtà effects, ha ditg Beatrice Baselgia.
Sper Domat han er gia fatg (u vid far) l'analisa da ristgas las vischnancas da Favugn, Flem, Mustér, Trimmis e Poschiavo. Il chantun spetga che tut las vischnancas grischunas analiseschan entaifer ils proxims 5 onns las ristgas e surdattan il rapport. Mintga diesch onns saja quest rapport d'actualisar, ha ditg il cusseglier guvernativ Christian Rathgeb, avant las medias.